বরগুনা (তালতলী ও পাথরঘাটায় টুরিস্ট স্পট)

Sat, 04 Oct 2025 20:07:19 +0000

কুয়াকাটার বাইরেও বরগুনায় সমুদ্রসৈকতের অপার সম্ভাবনা-
দক্ষিণ উপকূলজুড়ে রয়েছে পর্যটনের অফুরন্ত সম্ভাবনা। তবে দেশের মানুষ এখনো শুধু কুয়াকাটাকেই চেনে। অথচ এই কুয়াকাটার পাশেই বরগুনা, পটুয়াখালী ও ভোলায় ছড়িয়ে রয়েছে আরও অন্তত চৌদ্দটি সমুদ্রসৈকত। এর মধ্যে বেশ কয়েকটি রয়েছে বরগুনা জেলায়, যেগুলো প্রাকৃতিক সৌন্দর্যে অনন্য হলেও এখনো পড়ে আছে অবহেলায়।বরগুনার তালতলী উপজেলার নিদ্রার চর সৈকত সম্প্রতি পর্যটকদের নজর কাড়ছে। তিন নদীর মোহনায় অবস্থিত এই সৈকত ঘিরে গড়ে উঠেছে ক্ষুদ্র দ্বীপরাজি, যা চট্টগ্রামের গুলিয়াখালির মতো পর্যটকদের কাছে ভিন্ন মাত্রা এনে দিয়েছে। সড়ক পথে তালতলী হয়ে কিংবা কুয়াকাটা থেকে স্পিডবোটে পৌঁছানো যায় এখানে। তবে নেই কোনো আবাসন ব্যবস্থা, ফলে পর্যটকদের থাকতে হয় উপজেলা শহরের হোটেলেই।বরগুনার পাথরঘাটার হরিনঘাটা বনাঞ্চল ও সমুদ্রসৈকত ঘিরেও পর্যটন উদ্যোগের চেষ্টা হয়েছিল। তবে ওয়াকিং ট্রেইল আর ওয়াচ টাওয়ার নির্মাণ হলেও তা আজ অযত্নে পড়ে আছে। গেস্ট হাউজগুলোও অচল অবস্থায়। স্থানীয় পর্যটন উদ্যোক্তা আরিফুর রহমান বলছেন, “বরগুনা হতে পারে পর্যটনের নতুন গন্তব্য। জঙ্গল, নদীর মোহনা আর সমুদ্র সবই আছে এখানে। শুধু সঠিক উদ্যোগের অভাবে সবকিছু থমকে আছে।আশপাশের রাঙ্গাবালী, চরফ্যাশন, এমনকি কুয়াকাটার সন্নিকটে গঙ্গামতি, লেম্বুর চর ও চরবিজয়ের মতো সৈকতও রয়েছে। তবে একক কোনো সমন্বিত পরিকল্পনা না থাকায় দেশের ভেতরে ও বাইরের পর্যটকদের কাছে এখনো অজানাই রয়ে গেছে এসব স্থান।