সাজেকে সেনাবাহিনীর অভিযানে বিপুল পরিমাণ অস্ত্র ও সরঞ্জাম উদ্ধার

Fri, 01 Aug 2025 10:16:32 +0000

⁣রাঙামাটির বাঘাইছড়ি উপজেলার সাজেক ইউনিয়নের নরেন্দ্রপাড়া এলাকায় সেনাবাহিনীর পরিচালিত বিশেষ অভিযানে উদ্ধার করা হয়েছে বিপুল পরিমাণ অস্ত্র, গোলাবারুদ ও গোপন নজরদারি সরঞ্জাম। মঙ্গলবার (২৯ জুলাই) ভোর ৫টার দিকে বাঘাইহাট জোনের ৬ ইস্ট বেঙ্গল রেজিমেন্ট এই অভিযান চালায়। অভিযান চলাকালে ইউপিডিএফ (ইউনাইটেড পিপলস ডেমোক্রেসি ফ্রন্ট)-এর সশস্ত্র সদস্যদের সঙ্গে সেনাবাহিনীর গুলিবিনিময়ের ঘটনা ঘটে। তাৎক্ষণিক জবাবে সেনাসদস্যরা পাল্টা গুলি চালায়। সংঘর্ষের একপর্যায়ে সন্ত্রাসীরা পিছু হটে পালিয়ে যায়। পরে এলাকা ঘিরে ব্যাপক তল্লাশি চালানো হয়। অভিযানে উদ্ধার করা হয় একটি একে-৪৭ রাইফেল, তিনটি দেশীয় বন্দুক, একটি পিস্তল, একটি একে-৪৭ ম্যাগাজিন, ছয় রাউন্ড তাজা গুলি, একটি কার্তুজ, ৪২টি খালি কার্তুজ, চারটি ওয়াকিটকি সেট ও ব্যাটারি, একটি অ্যামুনিশন পাউচ, একটি জিপিএস ডিভাইস, তিনটি কলম আকৃতির গোপন ভিডিও ক্যামেরা, দুটি বোতাম আকৃতির ক্যামেরা এবং একটি বিশেষ চশমা।এছাড়াও উদ্ধার করা হয়েছে ‘ইউপিডিএফ লং লাইভ’ লেখা পাঁচটি আর্মব্যান্ড, ইউপিডিএফ- চারটি পতাকা, ১২টি বিভিন্ন বই এবং চাঁদা আদায়ের দুটি রশিদ বই। বিষয়টি সংবাদ সম্মেলনের মাধ্যমে নিশ্চিত করেছেন ৬ ইস্ট বেঙ্গল রেজিমেন্টের বাঘাইহাট জোন অধিনায়ক লেফটেন্যান্ট কর্নেল মোঃ মাসুদ রানা।