বাজিতপুরে ইউপি সদস্যের পুকুরে দুর্বৃত্তদের বিষ, ১৫ লাখ টাকার ক্ষতি

Tue, 23 Sep 2025 04:19:41 +0000

কিশোরগঞ্জের বাজিতপুরে পিরিজপুর ইউনিয়নের ৬নং ওয়ার্ডের জোয়ারিয়া গ্রামে ইউপি সদস্য সোহাগ মেম্বারের মাছের পুকুরে দুর্বৃত্তরা বিষ প্রয়োগ করেছে। এতে প্রায় ১৫ লাখ টাকার মাছ মারা গেছে বলে তিনি দাবি করেছেন। ঘটনা ঘটেছে রবিবার (২১ সেপ্টেম্বর) গভীর রাতে।

সোহাগ মেম্বার জানান, সকালে পাহারাদারের কাছ থেকে খবর পেয়ে পুকুরে গেলে দেখতে পান বিভিন্ন প্রজাতির মাছ মৃত অবস্থায় ভেসে উঠেছে। তিন একর জমির পুকুরে ব্যাপক ক্ষতি হয়েছে। তিনি বলেন, বিভিন্ন জায়গা থেকে ঋণ নিয়ে এ ব্যবসা শুরু করেছিলেন। এখন কীভাবে ঋণের টাকা শোধ করবেন তা নিয়ে দুশ্চিন্তায় পড়েছেন। সোহাগ মেম্বার অভিযোগ করেন, রাতের আঁধারে দুর্বৃত্তরা পরিকল্পিতভাবে এ ন্যাক্কারজনক কাজ করেছে। তিনি আগামীকাল বাজিতপুর থানায় লিখিত অভিযোগ দায়ের করবেন।

পুকুরের পাহারাদার শরাফত ইসলাম জানান, রাত আনুমানিক ১০টার দিকে তিনি পাহারা দিয়ে ঘুমাতে যান। সকালে উঠে দেখেন পুকুরে মাছ মরে ভেসে উঠেছে, তবে কে বা কারা বিষ দিয়েছে তা তিনি দেখতে পাননি।

ঘটনার খবর পেয়ে পিরিজপুর ইউনিয়ন ছাত্রদলের সহ-সভাপতি ফারুক মিয়া ঘটনাস্থল পরিদর্শন করেন। তিনি বলেন, এমন ন্যাক্কারজনক ঘটনা অত্যন্ত দুঃখজনক। ভবিষ্যতে যেন আর কারও সঙ্গে এ ধরনের ঘটনা না ঘটে, সে বিষয়ে সংশ্লিষ্টদের ব্যবস্থা নেওয়ার আহ্বান জানান।